যারা হিংস্র পশুর আত্মা ধারণ করে তারাই এই ধরণের অমানবিক, নির্দয় হামলা সংঘটিত করতে পারে। মনে হয় বিশ্বব্যাপী এই উগ্রপন্থী দুস্কৃতিকারিরা তাদের দুস্কর্মের বাধাহীন স্বাধীনতাকে নিজেদের অধিকার বলে মনে করছে। এরা অপরের স্বাধীনতার প্রতি শ্রদ্ধা বজায় রাখতে পারে না। এরা মানুষ হত্যার বীরত্বে বন্য উল্লাসে মেতে ওঠে। সাংস্কৃতিক বৈচিত্র, ধর্মীয় সহিষ্ণুতা এবং মানুষের মত প্রকাশের স্বাধীনতা, গণতান্ত্রিক সংবিধান ও আইনের শাসনকে শত্রুজ্ঞান করে। জীবন, ভালবাসা ও মনুষ্যত্বের কোন বোধ এদের হৃদয়ে প্রবেশ করেনি। তাই এরা হাতে বন্দুক নিয়ে নির্বিচারে মানুষ মারতে বিচলিতবোধ করেনা। এদের অন্তর্লোকে শান্তি ও সহাবস্থানের কোন স্থান নেই।